DECIZIA COMISIEI
din 3 aprilie 2008
privind normele stabilite în Anglia, Țara Galilor, Irlanda de Nord și Scoția referitoare la derogările privind autorizațiile pentru întreprinderile și unitățile care recuperează deșeurile periculoase în conformitate cu articolul 3 din Directiva 91/689/CEE a Consiliului
[notificată cu numărul C(2008) 1212]
(Numai textul în limba engleză este autentic)
(Text cu relevanță pentru SEE)
(2008/350/CE)
COMISIA COMUNITĂȚILOR EUROPENE,
având în vedere Directiva 91/689/CEE a Consiliului din 12 decembrie 1991 privind deșeurile periculoase (1), în special articolul 3 alineatul (4),
întrucât:
1. DISPOZIȚII NAȚIONALE NOTIFICATE
(1)
Prin notificările din 13 septembrie 2005, 18 ianuarie 2006, 3 și 4 august 2006, precum și 6 decembrie 2006, Regatul Unit a trimis Comisiei modificările propuse la derogările existente privind autorizațiile de gestionare a deșeurilor, referitoare la deșeurile periculoase din Anglia, Țara Galilor și Scoția stabilite în anexa 3 (Activități scutite de autorizația pentru gestionarea deșeurilor) din regulamentele din 1994 privind autorizațiile de gestionare a deșeurilor (Instrumentul de reglementare (SI) nr. 1056/1994, astfel cum a fost modificat).
(2)
Regatul Unit a notificat numai alineatele (17) punctul (1), (18) punctul (1), (38), (39) punctele (1) și (2), (43), (45) punctele (1) și (2), (47A) punctul (2) și (48A) punctul (2) din proiectul de regulamente din 2006 referitor la derogările privind gestionarea deșeurilor (Amendamente și dispoziții aferente) (Anglia și Țara Galilor) care se referă la deșeurile periculoase. Pentru Irlanda de Nord, au fost notificate alineatele (49)-(51) din apendicele A la anexa A la anexa 2 (derogări privind autorizațiile de gestionare a deșeurilor) din regulamentele din 2003 privind autorizațiile de gestionare a deșeurilor (Irlanda de Nord). În schimb, Scoția a notificat derogări pentru autorizații care reglementează gestionarea deșeurilor periculoase per ansamblu [alineatele (3) litera (a) punctul (ii), (3) litera (c), (6) punctul (1) și (2), (17) punctul (1), (18) punctul (2) literele (a) și (b), (28), (36) punctele (1)-(3), 38, 39 punctele (1) și (2), (43) punctele (1)-(3), (45) punctele (1) și (2), (47) punctul (2) și (48) punctul (2) din proiectul de regulamente de modificare din 2006 privind autorizațiile de gestionare a deșeurilor (Scoția)].
2. EVALUARE
(3)
În ceea ce privește respectarea articolului 3 alineatul (2) din Directiva 91/689/CEE, derogările notificate referitoare la deșeurile periculoase din Anglia, Țara Galilor, Irlanda de Nord și Scoția îndeplinesc cerințele acestei directive. Proiectele notificate prezintă tipurile și cantitățile maxime de deșeuri periculoase și introduc cerințe suplimentare cu privire la desfășurarea activităților de depozitare. Tipologia deșeurilor în cauză este identificată într-un mod adecvat în conformitate cu Decizia 2000/532/CE a Comisiei din 3 mai 2000 de înlocuire a Deciziei 94/3/CE de stabilire a unei liste de deșeuri în temeiul articolului 1 litera (a) din Directiva 75/442/CEE a Consiliului privind deșeurile și a Deciziei 94/904/CE a Consiliului de stabilire a unei liste de deșeuri periculoase în temeiul articolului 1 alineatul (4) din Directiva 91/689/CEE a Consiliului privind deșeurile periculoase (2).
(4)
Alineatul (38) din proiectele notificate, referitor la depozitarea deșeurilor care sunt testate cu scopul de a le clasifica și de a asigura tratarea lor în mod corespunzător, nu conține referința corectă în conformitate cu Decizia 2000/532/CE. Cu toate acestea, Comisia a acceptat această excepție deoarece testarea și analiza deșeurilor sunt necesare pentru stabilirea caracteristicilor anumitor deșeuri, inclusiv pentru includerea lor în categoria deșeurilor periculoase sau nepericuloase. Astfel, referința corectă pentru deșeuri nu poate fi determinată decât după ce acestea au fost testate și tratate în mod corespunzător. Derogarea nu se aplică oricărui tip de tratare a deșeurilor care va fi reglementat printr-o autorizație separată privind deșeurile.
(5)
Referitor la derogările notificate, Comisia este de părere că dispoziția privind valorile limită pentru conținutul de substanțe periculoase în deșeuri și valorile limită pentru emisii ar fi disproporționată. Comisia consideră că, respectând celelalte cerințe prevăzute la articolul 3 alineatele (2) și (3) din Directiva 91/689/CEE, gestionarea deșeurilor care fac obiectul unei derogări este asigurată în mod satisfăcător în conformitate cu articolul 1 alineatul (1) din Directiva 91/689/CEE.
(6)
În ceea ce privește condiția prevăzută la articolul 3 alineatul (2) din Directiva 91/689/CEE privind conformitatea tipurilor sau cantităților de deșeuri și a metodelor de recuperare cu dispozițiile articolului 4 din Directiva 2006/12/CE a Parlamentului European și a Consiliului din 5 aprilie 2006 privind deșeurile (3), alineatul (4) punctul (1) litera (a) din anexa 4 a Instrumentului de reglementare nr. 1056/1994 reiterează cerințele articolului 4 din Directiva 2006/12/CE. Prin urmare, se îndeplinește condiția din articolul 3 alineatul (2) din Directiva 91/689/CEE.
(7)
Regulamentul 18 alineatul (1) din Instrumentul de reglementare nr. 1056/1994 menționat anterior prevede că desfășurarea de către o întreprindere sau unitate neînregistrată de o autoritate de înregistrare adecvată a unei activități care face obiectul unei derogări și care implică recuperarea sau eliminarea deșeurilor, constituie o infracțiune. Comisia consideră că cerința de înregistrare prevăzută la articolul 3 alineatul (3) din Directiva 91/689/CEE este îndeplinită prin intermediul acestei dispoziții.
(8)
Comisia a consultat statele membre pentru a le afla opiniile cu privire la conformitatea derogărilor notificate cu articolul 3 din Directiva 91/689/CEE. Pe parcursul etapei de consultare, niciun stat membru nu s-a opus acceptării proiectului de norme.
3. CONCLUZIE
(9)
Având în vedere consultările cu statele membre și propria analiză cu privire la îndeplinirea conformității proiectului de norme cu cerințele din articolul 3 din Directiva 91/689/CEE, proiectul de norme trebuie să fie în cele din urmă aprobat.
(10)
Anexa la prezenta decizie prezintă un rezumat al normelor notificate de Regatul Unit, care sunt în conformitate cu condițiile stabilite la articolul 3 alineatele (2) și (4) din Directiva 91/689/CEE, coroborat cu articolul 11 alineatul (1) litera (b) din Directiva 2006/12/CE. Acest acord se referă exclusiv la dispozițiile prezentate pe scurt în anexă și nu aduce atingere aplicării dispozițiilor prevăzute de Directivele 2006/12/CE și 91/689/CEE sau altor dispoziții din legislația comunitară referitoare la regulamentele notificate.
(11)
Măsurile prevăzute de prezenta decizie sunt conforme cu avizul comitetului instituit în temeiul articolului 18 din Directiva 2006/12/CE,
ADOPTĂ PREZENTA DECIZIE:
Articolul 1
Normele referitoare la derogările privind autorizațiile pentru recuperarea deșeurilor periculoase, astfel cum sunt stabilite în proiectul de regulamente din 2006 privind derogările pentru autorizațiile de gestionare a deșeurilor (Amendamente și dispoziții aferente) (Anglia și Țara Galilor), în regulamentele din 2006 privind deșeurile de echipamente electrice și electronice (autorizațiile de gestionare a deșeurilor) (Irlanda de Nord), precum și în regulamente din 2006 de modificare privind autorizațiile de gestionare a deșeurilor (Scoția), notificate de Regatul Unit și prezentate în anexa la prezenta decizie, sunt în conformitate cu articolul 3 alineatele (2) și (4) din Directiva 91/689/CEE.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 3 aprilie 2008.